El director Álvaro Albiach rep el reconeixement musical de la seua ciutat
22 de setembre de 2024

El director edetà Álvaro Albiach va rebre, anit, el reconeixement públic del seu municipi natal, per la seua excel·lent trajectòria artística, en el Concert de les Bandes de Llíria, emmarcat en les festes patronals de Sant Miquel.

La plaça Major va acollir este acte d'homenatge que va estar protagonitzat per les notes interpretades per les prestigioses agrupacions de la Ciutat Creativa de la Música per la UNESCO, l'Ateneu Musical i d'Ensenyament Banda Primitiva i la Banda Simfònica Unió Musical.

Álvaro Albiach ha dirigit a importants orquestres del panorama espanyol i de l'estranger, al mateix temps que ha compaginat la seua activitat simfònica amb una important presència en el camp de l'òpera, i ha treballat en teatres i festivals de talla nacional i internacional, entre altres extraordinaris mèrits.

La Banda Primitiva, sota la batuta de Pedro Vicente, va ser l'encarregada d'obrir el Concert de les Bandes de Llíria 2024. A continuació, va actuar la Unió Musical, amb el seu director titular Vicent Balaguer al capdavant, encara que l'agrupació no va poder finalitzar tot el seu programa perquè la pluja va fer acte de presència al municipi.

En esta cita musical també es va oferir una peça acompanyada amb versos de Vicent Andrés Estellés, amb motiu de la commemoració del cent aniversari del naixement del poeta valencià.